b'\n_START_ARTICLE_\nInternational Computers Limited\n_START_SECTION_\nV\xc4\x93sture\n_START_PARAGRAPH_\nInternational Computers Limited tika dibin\xc4\x81ts 1968. gad\xc4\x81 k\xc4\x81 da\xc4\xbca no Harolda Vilsona leiboristu partijas R\xc5\xabpniec\xc4\xabbas papla\xc5\xa1in\xc4\x81\xc5\xa1anas akta (Industrial Expansion Act). tehnolo\xc4\xa3iju ministrs Tonija Benns (Tony Benn) bija ieteicis apvienot Apvienot\xc4\x81s Karalistes datoru nozari, lai var\xc4\x93tu sacensties ar t\xc4\x81diem pasaules mil\xc5\xbeiem k\xc4\x81 IBM. ICL bija p\xc4\x93d\xc4\x93jais solis nozares apvieno\xc5\xa1an\xc4\x81, kura bija s\xc4\x81kusies kop\xc5\xa1 1950. gadu beig\xc4\x81m. ICL veido\xc5\xa1an\xc4\x81 apvienoj\xc4\x81s International Computers and Tabulators (ICT) un English Electric Computers (EEC). P\xc4\x93c apvieno\xc5\xa1an\xc4\x81s britu vald\xc4\xabbai pieder\xc4\x93ja 10\xc2\xa0% kapit\xc4\x81lda\xc4\xbcu jaunaj\xc4\x81 uz\xc5\x86\xc4\x93mum\xc4\x81._NEWLINE_Pirms uz\xc5\x86\xc4\x93mumi apvienoj\xc4\x81s, ICT ra\xc5\xbeoja ICT 1900 series lieldatorus, bet EEC \xe2\x80\x94 System 4, kas bija savietojama ar IBM System/360 sist\xc4\x93mu. T\xc4\x81 k\xc4\x81 ICT produkcijai nebija liels piepras\xc4\xabjums un t\xc4\x81 nebija savietojama ar cit\xc4\x81m datorsist\xc4\x93m\xc4\x81m, tika nolemts p\xc4\x81rtraukt 1900 s\xc4\x93rijas izlaidi un p\xc4\x81riet uz System 4. Vilsona vald\xc4\xabbas spiediena rezult\xc4\x81t\xc4\x81 dr\xc4\xabz tika pie\xc5\x86emts pret\xc4\x93js l\xc4\x93mums, par galveno atst\xc4\x81jot 1900 series._NEWLINE_1974. gad\xc4\x81 izlaista jauna lieldatoru sist\xc4\x93ma 2900 Series, kas darboj\xc4\x81s ar VME oper\xc4\x93t\xc4\x81jsist\xc4\x93mu 1976. gad\xc4\x81 ICT ieg\xc4\x81d\xc4\x81j\xc4\x81s starptautisko (ne ASV) da\xc4\xbcu no Singer Business Machines (SBM), kura noz\xc4\xabm\xc4\xabg\xc4\x81jais produkts bija minidators Singer System 10. System 10 v\xc4\x93l\xc4\x81k tika att\xc4\xabst\xc4\xabts par System 25._NEWLINE_1984. gad\xc4\x81 ICT tika p\xc4\x81rdots telesakaru iek\xc4\x81rtu ra\xc5\xbeot\xc4\x81jam Standard Telephones and Cables (STC), kuram bija finan\xc5\xa1u probl\xc4\x93mas. N\xc4\x81kamo gadu laik\xc4\x81 ICT deva grupai 60\xc2\xa0% pe\xc4\xbc\xc5\x86as un apgroz\xc4\xabjuma. 1988. gad\xc4\x81 STC no National Semiconductor nopirka izplat\xc4\xab\xc5\xa1anas uz\xc5\x86\xc4\x93mumu Datachecker Systems, kas ICT \xc4\xbc\xc4\x81va izplesties ASV tirg\xc5\xab. 1989. gad\xc4\x81 ieg\xc4\x81d\xc4\x81ts D\xc4\x81nijas datoraparat\xc5\xabras ra\xc5\xbeot\xc4\x81js Regnecentralen. 1989. gad\xc4\x81 STC nopirka ASV telesakaru un datoru aparat\xc5\xabras ra\xc5\xbeot\xc4\x81ju Computer Consoles Inc. (CCI), kura datoru produktu noda\xc4\xbca un biroja produktu noda\xc4\xbca iek\xc4\xbcauta ICT._NEWLINE_1990. gad\xc4\x81 STC par 1,29 miljoniem USD p\xc4\x81rdeva 80\xc2\xa0% ICT kapit\xc4\x81lda\xc4\xbcu Jap\xc4\x81nas Fujitsu. 1991. gad\xc4\x81 no Somijas Nokia nopirkta datoru noda\xc4\xbca Nokia Data. 1998. gad\xc4\x81 ICL piln\xc4\xabb\xc4\x81 p\xc4\x81rg\xc4\x81ja Fujitsu \xc4\xabpa\xc5\xa1um\xc4\x81 un p\xc4\x81rd\xc4\x93v\xc4\x93ta par Fujitsu ICL._NEWLINE_1999. gad\xc4\x81 Fujitsu un V\xc4\x81cijas Siemens izveidoja kopuz\xc5\x86\xc4\x93mumu Fujitsu Siemens Computers, kur\xc4\x81 katram pieder\xc4\x93ja 50\xc2\xa0%. No Fujitsu puses jaunaj\xc4\x81 uz\xc5\x86\xc4\x93mum\xc4\x81 tika iek\xc4\xbcauta ICL. 2002. gad\xc4\x81 p\xc4\x81rtraukta ICL nosaukuma izmanto\xc5\xa1ana._NEWLINE_2008. gad\xc4\x81 Fujitsu no Siemens nopirka 50\xc2\xa0% Fujitsu Siemens Computer kapit\xc4\x81lda\xc4\xbcu. 2009. gad\xc4\x81 Fujitsu Siemens Computers tika p\xc4\x81rd\xc4\x93v\xc4\x93ts par Fujitsu Technology Solutions un integr\xc4\x93ts Fujitsu.'